Ramaphosa voel ‘gemaklik’ voor staatsredePresident Cyril Ramaphosa hou ŉ gereedheidsondersoek voor sy staatsrede Donderdag (Foto: GCIS) Pres. Cyril Ramaphosa en die speaker van die nasionale vergadering, Thandi Modise, het gesê alles is gereed vir die staatsrede Donderdagaand. Ramaphosa en Modise het Woensdag verslaggewers toegespreek op die trappe van die nasionale vergadering ná ŉ gereedheidsondersoek vir die staatsrede. Die president sal na verwagting Donderdagaand om 19:00 sy derde staatsrede lewer. “Ek voel heel ontspanne. Die speaker het die proses met my en die voorsitter van die nasionale raad van provinsies bespreek. Hulle het gesê wat ek moet sê. Hulle het reeds my toespraak geskryf,” het hy geskerts. Ramaphosa het gesê dit is ŉ belangrike toespraak, omdat die stand van Suid-Afrika as ŉ land in berekening gebring moet word. “Die ekonomie het nie die afgelope kwartaal goed presteer nie, so daar is verskeie uitdagings wat ons moet takel. Ek gaan met alle Suid-Afrikaners praat en verskeie kwessies aanroer wat vir ons almal van belang is. Ons hoop dat ons groot kan droom as Suid-Afrikaners en dat ons vir die sterre kan reik.” Modise het gesê sy en Amos Masondo, voorsitter van die nasionale raad van provinsies, sal die orde hou in die nasionale vergadering. Sy het gesê alles is gereed en na verwagting sal die gebeure betyds begin en op tyd tot ŉ einde kom. Alle gaste het hul bywoning bevestig.